খোলা মাঠে মলত্যাগ, বৃদ্ধকে পিষে মারল হাতি
খোলা মাঠে মলত্যাগ করতে গিয়ে বন্য হাতির আক্রমণে এক বৃদ্ধ মারা গেছে। 







শনিবার ভোরে ভারতের পশ্চিমবঙ্গের বাঁকুড়ার বিষ্ণুপুরের চিতরং গ্রামে এ ঘটনা ঘটেছে। 
 
আনন্দবাজার পত্রিকা জানিয়েছে, বাড়িতে শৌচাগার না থাকায় পাশের খোলা মাঠে শৌচকর্ম সারতে যান বৃদ্ধ অশোক সর্দার (৬০)। এসময় একটি হাতি তাকে পিষে মেরে ফেলে। 




বাঁকুড়া, পশ্চিম মেদিনীপুর ও ঝাড়গ্রাম জেলায় ভোরে শৌচকর্মে মাঠেঘাটে গিয়ে হাতির আক্রমণে মৃতের সংখ্যা কম নয়। চিতরং গ্রামেও তেমন দুটি ঘটনা ঘটেছে আগে।
মৃতের ছেলে তিলক সর্দার জানান, তাদের বাড়িতে শৌচাগার নেই। ভোরে শৌচকর্ম সারতে বেরোন তার বাবা। হাতি তাকে থেঁতলে দেয়। 
তার আক্ষেপ, বাড়িতে শৌচাগার থাকলে বাবাকে হারাতে হত না!
খবরে বলা হয়, চিতরং গ্রামে অধিকাংশ বাড়িতেই শৌচাগার নেই। গ্রামবাসী জানান, তাদের অধিকাংশই দিনমজুরি বা জঙ্গল থেকে শালপাতা ও কাঠ কুড়িয়ে দিন চালান। সব মিলিয়ে পরিবারপিছু গড় মাসিক আয় তিন হাজার টাকা ছাড়ায় না।

খোলা মাঠে মলত্যাগ করতে গিয়ে বন্য হাতির আক্রমণে এক বৃদ্ধ মারা গেছে।